Roini İsmayılov

Roini Arzuman oğlu İsmayılov () —  Azərbaycan futbolçusu, Azərbaycan İkinci Liqasında çıxış edən "Zaqatala" PFK-nin yarımmüdafiəçisi.

 Erkən həyatı 
Roini Arzuman oğlu İsmayılov 13 dekabr 1994-cü ildə anadan olmuşdur. Əslən ingiloydur. Roini İsmayılov 2004-cü ildə, Gürcüstanda yaşadığı dövrdə ölkədə keçirilən futbol turnirlərinə qoşulmuşdur. O, 2008-ci ildə "Simurq" PİK-nin uşaq qruplarında fəaliyyətini davam etdirmişdir.

 Karyerası 
Roini İsmayılov 2011-ci ildə "Simurq"un əvəzedicilərinə cəlb olunmuş və peşəkar futbol karyerasına başlamışdır. O, 2012-də zədələnmiş və 8 ay futboldan uzaqlaşmışdır. Azərbaycan Topaz Premyer Liqasının 2013/2014 mövsümünün 5-ci turunun oyunlarında Roini İsmayılov iki dəfə xəbərdarlıq alaraq meydandan kənarlaşdırıldığı üçün AFFA klubu 100 manat cərimələmişdir. 2014-cü ildə "Rəvan" FK-yə transfer olmuşdur, 6 aydan sonra "Neftçala"ya keçmişdir. İsmayılov komanda ilə ilk dəfə 2014/2015-ci illər mövsümündə Kamal Quliyevin başçılığı altında I Divizionda çempion olmuşdur. Premyer Liqada oynamaq üçün lisenziya ala bilməyən "Neftçala" növbəti mövsümündə də I Divizionda mübarizə aparmış və 2016-cı ildə klub fəaliyyətini dayandırmışdır. Bundan sonra İsmayılov "Zaqatala" PFK-yə transfer edilmişdir. O, "Zaqatala" PFK-də çıxış etdiyi dövrdə komandanın aparıcı futbolçularından biri hesab olunmuşdur.

Futbol üzrə Azərbaycan Kubokunun 2020/2021-ci il mövsümünün ilk mərhələsində 3:2 hesabı ilə yekunlaşan "Səbail"–"Zaqatala” matçında İsmayılov 30-cu dəqiqədə klubun ilk qolunu vurmuşdur. O, oyunda sarı vərəqə almış və 75-ci dəqiqədə Əli Abdullayev ilə əvəz olunmuşdur. Futbol üzrə Azərbaycan Kubokunun 2021/2022-ci il mövsümünün 1/8 final mərhələsinin ilk oyun günündə 1:3 hesabı ilə yekunlaşan "Zaqatala"–"Səbail” matçında İsmayılov 57-ci dəqiqədə klubun yeganə qolunu vurmuşdur. O, oyunda sarı vərəqə almış və 75-ci dəqiqədə Əli Abdullayev ilə əvəz olunmuşdur.

 Şəxsi həyatı 
Roini İsmayılov "Çelsi" azarkeşidir. O, Frenk Lamparda simpatiya bəsləyir. İsmayılov Azərbaycan daxilində "Qarabağ"ı dəstəkləyir.

 İstinadlar 

 Xarici keçidlər 


Kateqoriya:Simurq PFK oyunçuları
Kateqoriya:Rəvan Bakı FK oyunçuları
Kateqoriya:Neftçala FK oyunçuları
Kateqoriya:Zaqatala FK oyunçuları
Kateqoriya:Azərbaycan futbolçuları
Kateqoriya:Futbol yarımmüdafiəçiləri
Kateqoriya:Azərbaycanın kişi futbolçuları
Kateqoriya:Azərbaycan gürcüləri
Kateqoriya:İngiloylar